
Felhagyott kőfejtők és környékük fajgazdagságának összehasonlítása edényes növények alapján

Kutatásom objektumai a mecseki felhagyott kőfejtők és azok edényes flórája. Noha ezeket az emberi létesítményeket általában hazánk legfajgazdagabb, bennszülött, maradvány fajokban bővelkedő élőhelyein hozzák létre, a felhagyott kőfejtők spontán szukcessziójának vizsgálata, bár globális szinten divatos, nálunk nem tartozik a legkutatottabb témák közé. A hiánypótló esettanulmány fő kérdései sem a világtrendet követik, célunk néhány alapvető, a természetvédelem számára is hasznos információ kinyerése: I) a különböző alapkőzeteken ~50 éve spontán regenerálódó kőfejtők a bolygatást követően melyik zavarási hipotézisnek (növekvő, köztes zavarási, vagy habitat specialista hipotézis), illetve II) melyik invázióbiológiai elméletnek („rich get richer”, „poor get richer”) megfelelően népesülnek be növényfajokkal. Továbbá III) van-e különbség az azonos korú, de eltérő alapkőzetű bányafelszínek fajgazdagsága között, ill. IV) hány védett, ritka faj számára nyújtanak otthont a felhagyott kőfejtők?
A három különböző alapkőzetű, mészkő, fonolit és homokkő kőfejtőkben és kontrollterületeken rétegzett random mintavétellel dolgoztunk, 5-5 darab 100, 10, illetve 1 m2-es mintákban bináris florisztikai adatokat rögzítettünk, tavasszal, majd nyáron is. Adatainkat Mann-Whitney tesztnek és/vagy lineáris regressziós vizsgálatoknak vetettük alá. A zavarási hipotézisek érvényességére logikai alapon következtettünk: ha a kontroll terület fajszáma trendszerűen nagyobb mint a kőfejtő fajszáma, a növekvő zavarás hipotézisét fogadtuk el, fordított esetben a köztes zavarás hipotézist. Ha az őshonos fajok számának növekedésével az idegenhonos fajok száma is növekszik, akkor adataink a „rich get richer” koncepciót támogatják.
Általánosságban, eredményeink alapján elmondható, hogy I) a fonolit és mészkő alapkőzet jóval fajgazdagabb, mint a homokkő, II) a felhagyott bányaterületek fajszáma nagyobb, mint a kontrolloké, III) így inkább a köztes zavarás hipotézise fogadható el a mecseki mintaterületeken. Megállapítható, hogy IV) mintáink a „rich get richer” teóriát igazolják, s míg V) az idegenhonos fajok száma viszonylag alacsonynak mondható, VI) a kőfejtők számos védett, a térségben ritka faj számára nyújtanak ideiglenes otthont. A spontán szukcesszió kevés negatív és sok pozitív adottságával a természetvédelem szempontjából is támogatható, hatékony kezelési módnak számít a Mecsekben.
 



